SKRIFTLIG FORESPØRGSEL P-3556/01

af Arlette Laguiller (GUE/NGL) til Kommissionen

(4. januar 2002)

Om: Eksplosion i en fyrværkerifabrik den 2. juni 2000 i Lanhelas i Portugal

Under spørgetiden den 5. juli 2000 lovede Wallström på Kommissionens vegne at behandle spørgsmålet om fyrværkerifabrikker og transport af farlige stoffer i Europa, og hun præciserede følgende: Et forslag til ændring af Seveso II-direktivet bør være parat i begyndelsen af næste år, det vil sige 2001. Det kan først

gøres, når vi har evalueret erfaringerne efter ulykken i Enschede såvel som ulykken i Rumænien. Denne proces vil blive udført i snævert samarbejde med medlemsstaterne, Europa-Parlamentet og andre interesserede parter (svar på spørgsmål H-0548/00).

Efter dette tidspunkt er der sket andre eksplosioner andre steder i Portugal:

- forkert håndtering af fyrværkeri medførte den 16. april, påskedag, i nærheden af Ponte de Lima, at en person blev dræbt og flere såret, mens der skete store materielle skader;

- i juli 2001 medførte en eksplosion i en fyrværkerifabrik i nærheden af byen Taipas, at 5 ansatte i fabrikken blev dræbt, mens flere blev alvorligt såret;

- der er desuden sket andre ulykker i fyrværkerifabrikker siden dette tidspunkt, bl.a. i sommeren 2000, hvor en lystbåd blev antændt. Dette var meget opsigtsvækkende, og heldigvis kom ingen til skade.

De personer, der led skade den 2. juni 2000, har ikke modtaget erstatning, selv om de praktisk talt alle lever under beskedne kår.

Hvad gør Kommissionen for at fastsætte bestemmelser om og sikre denne aktivitet såvel for arbejdstagerne i sektoren som for indbyggerne i de tilgrænsende områder? Hvad gør Kommissionen for at sikre, at ofrene får en korrekt og hurtig erstatning?

Svar afgivet på Kommissionens vegne af Margot Wallström

(24. januar 2002)

Kommissionen vedtog den 10. december 2001 et forslag til ændring af Seveso II-direktivet(1). Dette forslag er det konkrete resultat af en intensiv samrådsprocedure, specielt for så vidt angår ændringsforslagene vedrørende eksplosiver.

Efter Enschede-ulykken afholdt Kommissionen to seminarer om sprængstoffer og fyrværkeri. Det første fandt sted i Marseille den 27. september 2000, det andet i Ispra i Det Fælles Forskningscenter den 28.-29. marts 2001. Rapporterne fra disse seminarer findes på Internet-adressen for Kontoret for Større Risici: (http://mahbsrv.jrc.it).

Kommissionen afholdt ligeledes den 31. maj 2001 en offentlig høring i Bruxelles med henblik på at indhente synspunkter og kommentarer til et foreløbigt forslag til ændring af Seveso II-direktivet.

Kommissionen skal erindre om, at dette forslag hovedsagelig sigter på at imødegå ulykker som dem i Baia Mare og Enschede samt at tage hensyn til den seneste videnskabelige forskning inden for kræftfremkaldende og miljøfarlige stoffer.

Ved denne lejlighed var det foreløbige forslag samt konklusionerne fra de forskellige seminarer og arbejdsgrupper, der havde beskæftiget sig med disse spørgsmål, genstand for en offentlig debat.

På baggrund af denne debat forekom det hensigtsmæssigt at udvide anvendelsesområdet for Seveso II-direktivet gennem en bedre definition af begrebet fyrværkeri og sprængstoffer og fastsættelse af lavere grænseværdier for bestemmelse af disse stoffer.

Konkret udtrykt er sigtet med ændringsforslaget navnlig at tilpasse kriterierne for klassificering, således at der bedre kan tages hensyn til den risiko, der er forbundet med visse stoffer anvendt til fyrværkeri. Såfremt ændringsforslaget godkendes af Europa-Parlamentet og Rådet, vil det blive muligt at opnå en betragtelig højnelse af sikkerhedsniveauet for såvel arbejdstagere som beboere i nabolaget mod de risici, som sådanne anlæg frembyder.

For så vidt angår betaling af erstatning til ofrene, henleder Kommissionen det ærede medlems opmærksomhed på, at dette spørgsmål henhører under den nationale straffe- og civilret.

(1) KOM(2001) 624 endelig udg.